**NOTA INFORMATIVĂ**

*la proiectul hotărârii de Guvern cu privire la aprobarea Strategiei naționale de prevenire și combatere a criminalității informatice pe anii 2018-2021*

Proiectul hotărârii Guvernului cu privire la aprobarea Strategiei naționale de prevenire și combatere a criminalității informatice pe anii 2018-2021 (în continuare –Strategie), a fost elaborat în scopul realizării *acțiunii 7.4,* *compartimentului VI Afacerile Interne și siguranța cetățeanului,* al Planului de acțiuni al Guvernului pentru anii 2016-2018, aprobat prin Hotărârea Guvernului nr. 890 din 20 iulie 2016. La baza elaborării proiectului au stat prevederile Legii nr. 20/2009 din 03 februarie 2009 privind prevenirea și combaterea criminalității informatice, prevederile tratatelor internaționale, la care Republica Moldova este parte, precum Convenția Consiliului Europei privind criminalitatea informatică (Budapesta, 2001), Convenția Consiliului Europei pentru protecția copiilor împotriva exploatării sexuale şi a abuzurilor sexuale (Lanzarote, 2007).

Mai mult, în *Raportul de Evaluare privind cadrul instituțional și legal în domeniul prevenirii și combaterii criminalității informatice în Republica Moldova*, a fost recomandată abordarea fenomenului criminalității informatice la nivel național sub o nouă formă, una mai strategică și mai coerentă, fiind propusă elaborarea unui document național care va îngloba inclusiv obiectivele strategice ale statului în prevenirea și combaterea criminalității informatice.

 Criminalitatea informatică este un fenomen infracțional care favorizează foarte multe riscuri, vulnerabilități și crize la adresa securității naționale. Procesul de implementare a tehnologiilor informaționale în toate domeniile vieții economice, sociale și de altă natură a Republicii Moldova a determinat și evoluția criminalității informatice și, ca urmare, în ultimii ani s-a atestat că rețelele de calculatoare și informațiile electronice sunt folosite tot mai frecvent în scopuri criminale, iar materialele ce ar putea constitui probe ale acestor infracțiuni sunt stocate și transmise tot prin intermediul acestor rețele de către făptuitori.

Fraudele informatice, atacurile informatice, fraudele cu mijloace de plata electronice și pornografia infantilă în internet sunt tipuri infracționale care necesită investigații specializate, o pregătire și dotare corespunzătoare a structurilor de aplicare a legii.

Riscurile din spațiul cibernetic sunt proporționale cu gradul de informatizare a societății, iar combaterea fenomenului de criminalitate informatică trebuie să constituie o preocupare majoră a tuturor instituțiilor responsabile de combaterea acestui fenomen.

Datorită faptului că tendințele criminalității informatice iau amploare și sunt în permanentă dinamică față de celelalte infracțiuni, luîndu-se în considerație dependența din ce în ce mai accentuată a utilizatorilor de sistemele informatice, societatea modernă devine tot mai vulnerabilă în raport cu impactul acestui fenomen.

Prezenta Strategie urmează să definească problemele ce necesită implicarea Guvernului și să asigure realizarea politicii de stat cu stabilirea responsabilităților clare pentru actorii implicați, cât și consolidarea eforturilor comune în prevenirea și combaterea criminalității informatice.

Obiectivele proiectului au o importanță extrem de majoră în procesul de realizare a obligațiunilor asumate de către stat pe calea integrării în spațiul comunitar european și în particular la perfecționarea bazei normative ce reglementează prevenirea și combaterea criminalității informatice.

Implementarea proiectului nu implică cheltuieli financiare şi alocarea mijloacelor financiare suplimentare.